Apar detalii revoltătoare în cazul celor doi polițiști bătuți violent în județul Vâlcea. Agresorii acestora i-au amenințat cu pistolul la tâmplă, ba chiar au apăsat trăgaciul unui pistol, însă încărcătorul era gol, spun sindicaliștii de la Europol. Agresorii au fost prinși astăzi și duși la audieri. În urma acestui caz, ministrul de Interne Marcel Vela i-a cerut adjunctului Inspectoratului General al Poliţiei Române să facă verificări la nivelul structurii locale.

Cei doi agenți se aflau în misiune pe DN 64 (Râmnicu Vâlcea - Drăgăşani) şi au încercat să oprească o autoutilitară, însă şoferul nu s-a conformat şi şi-a continuat drumul, polițiștii fiind nevoiţi să facă uz de armamentul din dotare.

Au intrat în urmărire și au ajuns satul Călina, acolo unde au fost așteptați de zeci de romi, care i-au bătut, le-au luat armele și chiar amenințat cu pistoul la tâmplă.

„Se pare că după ce i-au deposedat de arme și i-au sechestrat într-o curte a imobilului, romii au îndreptat pistoalele înspre polițiști iar unul dintre ei ar fi apăsat și trăgaciul doar ca încărcătorul era gol, polițistul folosind toate cartușele pe parcursul urmăririi!”, se arată într-un comunicat al Sindicatului Europol.

Sindicaliștii îl critică și pe ministrul de Interne, Marcel Vela: „Poate își dă două palme în oglinda ministrul Vela și începe să discute despre adevăratele probleme ale sistemului, nu despre "rebrenduirea" Poliției Române. Nu de alta, dar până să dăm "frumos" pe sticlă, am vrea să rămânem în viață dupa fiecare schimb de muncă”.

Ce s-a întâmplat în timpul misiunii în care au fost agresați cei doi polițiști:

„Localitatea Călina, Comuna Prundeni/VL – un echipaj format din 2 agenți de poliție, unul din cadrul PP Ionești iar celălalt de la PP Olanu, au urmărit în trafic o autoutilitară în care se aflau 2 persoane de etnie rromă, cunoscute cu antecedente penale. După somațiile legale, aceștia polițiștii au executat 12 focuri de armă, fără a fi înregistrate victime.

Ulterior, autoutilitara a oprit în fața locuinței acestora, unde împreună cu ceilalți membrii ai familiei i-au agresat cu brutalitate pe cei 2 polițiști, deposedându-i de armamentul și muniția din dotare, respectiv de 2 pistoale și 2 încărcătoare.

În urma agresiunii, cei 2 polițiști au suferit vătămări corporale grave (traumatisme cranio-faciale, fractură piramidă nazală și arcadă), fiind transportați la CPU Drăgășani.

La fața locului s-a deplasat un echipaj SAS și 6 jandarmi, Adjunctul IPJ Vâlcea și prim procurorului Parchetului de pe lângă Judecătoria Drăgășani”, precizează Europol.

Nota redacției: Imaginile publicate inițial în articol de la Europol sunt de la altă intervenție și au fost scoase.